Bea Moedt

Bea Moedt (☆ 18 di yanüari 1950 na Rotterdam - † 26 di òktober 2024 na Kòrsou) tabata un fotógrafo hulandes residensiá na Kòrsou for di aña 1993.

 Bida i trabou 
Bea Moedt a lanta na Hulanda despues di guera, pero nunca a sinti su mes na kas einan. El a kasa ku Willem Moedt, kende tabata traha den konstrukshon. Ora ku el a lesa un anunsio di trabou den korant pa un mènèger di proyekto na Kòrsou, el a mira un oportunidat. Su kasá a haya e trabou i na 1993 nan a muda pa Kòrsou. Despues di tempu, su kasá a kuminsá su mesun negoshi.

Despues di a sufri un atake neurológiko (TIA) rònt di edat di 50 aña, el a kuminsá saka potrèt komo un forma di terapia pa yud’é kòrda kiko a pasa durante dia. Desde 2006 e tabata traha hunto ku Elodie Heloise i a kuminsá ku e sekshon "Dor di lens di Bea Moedt" na Cpost, un revista online di Memento Vivi ku a wòrdu publiká te ku 2012; Moedt ta proveé ​​un potrèt i Heloise ta skirbi un teksto kuné. El a bira un fotógrafo outodidáktiko, konosí pa korantnan, Kas Real di Hulanda, Curaçao North Sea Jazz Festival, Marina Real, Guardakosta, Aeropuerto Hato, KLM i hopi otro. Gobièrnu di Kòrsou a honr’e dor di emiti un seyo spesial di un di su pòrtrètnan for di den laira. Tambe el a gana vários kompetensia di fotografia i na 2015 a risibí pa su trabou e premio grandi Paul Huf.

Moedt tabata sufri di un mal estado di salú i na mart 2022 a wòrdu bisá ku e no tabatin muchu tempu pa biba. Su salú a deteriorá asina tantu ku e no por a keda kas mas i el a muda pa e hospisio Arco Cavent. Abrumá pa e bon kuido, el a kuminsá un kampaña di finansiamentu publiko pa e hospisio riba Facebook, pa asina mas hende terminalmente malu por tin akseso na e forma spesial di kuido ku e hospisio ta ofresé. El a post un potrèt di su mes ku Barry Hay i pa cada ‘like’ di e post el a hasi donashon di sinkuenta cen. Despues el a disidí di traha un buki ku su potrètnan mas impresionante. E entrada generá pa e buki, Curaçao – My lasting love affair, ta benefisiá kompletamente Arco Cavent.

Bea Moedt a fayesé den e hospisio na e edat di 74 aña. E wèpsait di su fundashon ta bisa: “Su fotografia ta e legado ku e ta laga atras pa kòrda nos kon spesial bida ta”.

El a traspasá e derechonan di su potrètnan pa Fundashon Bea Moedt. E entrada ta benefisiá organisashonnan karitativo ku ta duna bèk na komunidat.

Na mart 2024, un estatua a wòrdu lanta pa Bea Moedt den Arco Cavent, trahá pa e artistanan lokal Melissa Josefa van Curamore i Siegmond van Lamoen.

 Bibliografia 
 2011 - Carnaval op Curaçao ku Elodie Heloise, Carib Publishing 
 2012 - Wings over Curaçao, Carib Publishing (fotografia aereo)
 2022 - Curaçao – My lasting love affair ku Elodie Heloise, Fundashon Bea Moedt

Category:Hende
Category:Kòrsou